Úradný vestník L 171 , 17/06/1998 S. 0033 - 0034



Rozhodnutie Rady z 5. júna 1998 o štatistických údajoch, ktoré sa majú používať na určenie kľúča na zapisovanie základného kapitálu Európskej centrálnej banky (98/382/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 292 k nej priloženému Protokolu o štatúte Európskeho systému centrálnych bánk a Európskej centrálnej banky, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Európskeho menového inštitútu [3], konajúc v súlade s postupom ustanoveným v článku 106 ods. 6 zmluvy a článkom 42 uvedeného protokolu, (1) keďže Európska centrálna banka bude zriadená, keď bude vymenovaná jej výkonná Rada; (2) keďže počiatočný základný kapitál ECB, ktorý je použiteľný od chvíle jej vzniku, je 5000 miliónov ECU; (3) keďže národné centrálne banky budú jedinými zapisovateľmi a držiteľmi základného kapitálu ECB; (4) keďže kľúč na zapisovanie základného kapitálu ECB bude určený, keď bude založená ECB; (5) keďže štatistické údaje, ktoré sa majú používať na určenie kľúča na zapisovanie poskytne Komisia v súlade s pravidlami prijatými Radou; (6) keďže je potrebné definovať povahu a zdroje údajov a metódu výpočtu váh národných centrálnych bánk v kľúči; (7) keďže smernica Rady 89/130/EHS, Euratom z 13. februára 1989 o harmonizácii zostavovania hrubého národného produktu v trhových cenách [4] zavádza postup, ktorým členské štáty schvaľujú údaje o hrubom domácom produkte v trhových cenách; keďže členské štáty musia urobiť všetky nevyhnutné opatrenia k tomu, aby zabezpečili, že tieto údaje postúpia Komisii, ROZHODLA TAKTO: Článok 1 Štatistické údaje, ktoré sa majú požiť na určenie kľúča na zapisovanie základného kapitálu ECB poskytuje Komisia v súlade s pravidlami stanovenými v nasledujúcich článkoch. Článok 2 Počet obyvateľov a hrubý domáci produkt v trhových cenách, ďalej len "HDPtc", je definovaný podľa Európskeho systému národohospodárskych súhrnných účtov (ESA) v znení, ktoré sa používa na uplatňovanie smernice 89/130/EHS, Euratom. HDPtc znamená HDPtc, tak ako je definovaný v článku 2 uvedenej smernice. Článok 3 Údaje o počte obyvateľov sa berú za rok 1996. V súlade s odporúčaním ESA sa použije celkový priemer počtu obyvateľov v priebehu roka. Článok 4 Údaje o HDPtc sa berú za roky 1991 až 1995. Údaje o HDPtc za každý členský štát sa vyjadrujú v národnej mene v aktuálnych cenách. Článok 5 Údaje o počte obyvateľov zozbiera od členských štátov Komisia (Eurostat). Článok 6 Údaje o HDPtc z rokov 1991 až 1995 vyplývajú z uplatňovania smernice 89/130/EHS, Euratom. Článok 7 1. Podiel členského štátu v počte obyvateľov spoločenstva je jeho podiel v celkovom počte obyvateľov členských štátov vyjadrený v percentách. 2. Údaje o HDPtc za každý rok a za každý členský štát vyjadrené v národnej mene sa prevedú do údajov vyjadrených v ECU. Výmenný kurz používaný za týmto účelom je priemerom výmenného kurzu všetkých pracovných dní v roku. Denný výmenný kurz je kurz vypočítavaný Komisiou a uverejňovaný v Úradnom vestníku Európskych spoločenstiev v sérii C. 3. Podiel členského štátu v HDPtc v spoločenstve je jeho podiel v celkovej výške HDPtc členských štátov počas piatich rokov vyjadrený v percentách. Článok 8 Váha národnej centrálnej banky v kľúči je aritmetický priemer podielov príslušného členského štátu v počte obyvateľov a výšky HDPtc spoločenstva. Článok 9 Jednotlivé kroky výpočtu sa zapisujú na toľko desatinných miest, aby bola zaručená ich presnosť. Váha národných centrálnych bánk v kľúči sa vyjadruje na štyri desatinné miesta. Článok 10 Údaje uvedené v tomto rozhodnutí Komisia oznámi ECB hneď po jej založení. V Luxemburgu 5. júna 1998 Za Radu predseda G. Brown [1] Ú. v. ES C 118, 17.4.1998, s. 13. [2] Stanovisko predložené 28. mája 1998 (zatiaľ neuverejnené v úradnom vestníku). [3] Stanovisko predložené 6. apríla 1998 (zatiaľ neuverejnené v úradnom vestníku). [4] Ú. v. ES L 49, 21.2.1989, s. 26. --------------------------------------------------